மீண்டும் நகருக்கு வந்து ஒரு சாப்பாட்டு கடைக்குள் நுழைந்தேன். என் முகத்தைப் பார்த்ததுமே நான் வெளியூர் காரன் என்பதை அந்த கடையின் முதலாளி கண்டுபிடித்து விட்டார் போலும். சிரித்த முகத்துடன் என்னை வரவேற்றார். பெரிய 'சிங்கம்' மீசை வைத்திருந்த அவர் என்னைப் பார்த்து கேட்ட முதல் கேள்வி என்ன தெரியுமா?; சொன்னால் நீங்களே நம்பமாட்டீர்கள். 'நீங்கள் கேரளா காரரா?' என்று கேட்டார். எனக்கு சிரிப்பதா பெருமைப்படுவதா என்று தெரியவில்லை. 'நான் ஸ்ரீ லங்கா' என்று சொன்னேன். தன் ஊருக்கு இலங்கையிலிருந்தெல்லாம் ஆட்கள் வருகிறார்கள் என்று அவர் பெருமைப்பட்டுக் கொண்டது அவரது முகத்திலே வெளிப்படையாகத் தெரிந்தது. கதையின் இடையில் ' சிறிசேன எப்படி இருக்கிறார்?' என்று கேட்டார். எனக்கு முதலில் விளங்கவில்லை. பின்பு தான் அவர் நம் அதிமேதகு ஜனாதிபதி மைத்திரிபால சிறிசேன பற்றித் தான் கேட்கிறார் என்று புரிந்தது. இங்குள்ளவர்கள் எல்லாம் வெறுமனே தமிழ்நாட்டு அரசியலை மட்டும் காதலிக்கவில்லை. அயல் நாடுகளின் அரசியலையும் சேர்த்தே காதலிக்கிறார்கள் என்பதை உணர்ந்துகொண்டேன். அவருடன் கதைத்தவாறு ஒரு நெய் மசால் தோசையை குருமாவுடன் பதம்பார்த்து முடித்தேன். தஞ்சைப் பெரிய கோயில் திறக்கும் நேரம் தொடர்பான விபரங்களை அவரிடம் கேட்டறிந்துவிட்டு விடைபெற்றேன்.